贈鄒處士
作者：釋德洪
朝代：宋

paragraphs: 長沙人物秀而雅，爭如絕致名天下。
率更之書更古今，鍾王筆蹟遭凌跨。
藏真草聖夢英篆，齊己詩篇洞青畫。
易生寶覺未暇數，爾來鄒敦最聲價。
巨公要人邈已徧，戲畫寂音老尊者。
繩牀壞衲氣深穩，霜須瘴面情閑暇。
平生剛褊語忤世，定知見此遭譏罵。
涼都貴人如玉叢，富貴熏天光照夜。
凌烟風姿劍拄頤，妙手當煩爲圖寫。